OBH 396/1995.
Az állampolgári jogok országgyűlési biztosa általános helyettesének jelentése
Ügyintéző: dr. Kubinyi Katalin

A vizsgálat megindítása és a megállapított tényállás

A panaszos azt sérelmezte, hogy annak ellenére, hogy költségmentességet engedélyezett részére a bíróság, a végrehajtási eljárás során hiába kérte a bíróságtól a végrehajtási előleg megfizetését, költségvetési fedezet hiányára hivatkozva annak teljesítését a bíróság megtagadta.

Tekintettel az Alkotmány 2. § (1) bekezdésében deklarált jogállamiságból fakadó jogbiztonság követelménye sérelmének veszélyére, az ügyben megindult a vizsgálat. 

A panaszos kérelmének megfelelően a Budai Központi Kerületi Bíróság a végrehajtási eljárás során költségmentességet engedélyezett. Ennek megfelelően kérte a panaszos, hogy a végrehajtás megindításához szükséges végrehajtási költséget előlegezze meg a Pest Megyei Bíróság. A Pest Megyei Bíróság elnöke levelében arról tájékoztatta a panaszost, hogy " a megyei bíróságok nem kaptak költségvetési fedezetet a költségmentes ügyek végrehajtási költségének megelőlegezésére, ezért annak jogossága ellenére sem áll módjában a Pest Megyei Bíróságnak a végrehajtói költséget megelőlegezni." 

Megkeresésünkre a Pest Megyei Bíróság Gazdasági Hivatala azt a tájékoztatást adta, hogy 1996. január 15-én átutaltak a panaszos ügyében eljáró végrehajtó részére 3.500 forint végrehajtási díj-előleget és ennek megfelelően a végrehajtási eljárás megkezdődött.

A vizsgálat adtaiból megállapítható, hogy késedelemmel ugyan, de megtörtént a végrehajtási költség elengedhetetlenül szükséges részének a biztosítása a panaszos kérelmének megfelelően.

Az állampolgári jogok országgyűlési biztosáról szóló 1993. évi LIX. törvény 29. § (1) f.) pontja a hatóság fogalma alól a bíróságot kiveszi. Az ügyben ugyan nem az ítélkezési tevékenység volt a panasz tárgya, hanem igazgatási jellegű eljárás, ennek ellenére a törvény szűken vett értelmezése sem tette volna lehetővé az ügyben történő örszággyűlési biztosi fellépést. 
A vizsgálatot a fentiekre tekintettel befejezem.

Budapest, 1997. december "       "

Dr. Polt Péter